Pielikums

Madonas novada pašvaldības 30.05. 2025.

domes sēdes lēmumam Nr. 292 (protokols Nr. 9, 49. p.)

**“Par atbildēm uz Satversmes tiesas uzdotajiem jautājumiem lietā Nr. 2025-04-01”**

1. *Vai Madonas novada pašvaldības vērtējumā publiskās apspriešanas ietvaros Varakļānu novada pašvaldības organizētā iedzīvotāju aptauja, kas noritēja no 2021. gada 20. septembra līdz 2021. gada 24. septembrim, ir notikusi saprātīgā termiņā tā, lai Varakļānu novada iedzīvotājiem būtu bijis pietiekams laiks izteikt savu viedokli par Varakļānu pilsētas, Varakļānu pagasta un Murmastienes pagasta turpmāko administratīvi teritoriālo piederību un aptaujā piedalījušos Varakļānu iedzīvotāju skaits atspoguļo šīs administratīvās teritorijas iedzīvotāju kopuma viedokli?*

Ievērojot Pašvaldību likuma 2. pantā noteikto, ka pašvaldība ir atvasināta publiska persona [..] kura patstāvīgi nodrošina tai tiesību aktos noteikto funkciju un uzdevumu izpildi savas administratīvās teritorijas iedzīvotāju interesēs, Madonas novada pašvaldībai nav tiesības vērtēt citas pašvaldības organizēto publisko apspriešanu, kuras ietvaros tika organizēta iedzīvotāju aptauja.

2. *Vai un kādā veidā 2024. gada 13. jūnija likuma “Grozījumi Administratīvo teritoriju un apdzīvoto vietu likumā” izstrādes laikā Viedās administrācijas un reģionālās attīstības ministrija noskaidroja Madonas novada pašvaldības viedokli par Varakļānu pilsētas, Varakļānu pagasta un Murmastienes pagasta pievienošanu Madonas novada administratīvajai teritorijai?*

Viedās administrācijas un reģionālās attīstības ministrija netika lūgusi Madonas novada pašvaldības viedokli par Varakļānu pilsētas, Varakļānu pagasta un Murmastienes pagasta pievienošanu Madonas novada administratīvajai teritorijai 2024. gada 13.jūnija likuma “Grozījumi Administratīvo teritoriju un apdzīvoto vietu likumā” izstrādes laikā.

2.3. *Vai un kādā veidā Varakļānu pilsētas, Varakļānu pagasta un Murmastienes pagasta pievienošana Madonas novadam sasniedz administratīvi teritoriālās reformas mērķi un vai šī pievienošana atbilst novadu izveidošanas kritērijiem, kas definēti Administratīvo teritoriju un apdzīvoto vietu likuma sākotnējas ietekmes novērtējuma ziņojumā (anotācijā)?*

Atbilstoši Administratīvo teritoriju un apdzīvoto vietu likuma sākotnējas ietekmes novērtējuma ziņojumā (anotācijā) norādītajam administratīvi teritoriālās reformas mērķis ir izveidot ekonomiski attīstīties spējīgas administratīvās teritorijas ar vietējām pašvaldībām, kas spēj nodrošināt tām likumos noteikto autonomo funkciju izpildi salīdzināmā kvalitātē un pieejamībā un sniedz iedzīvotājiem kvalitatīvus pakalpojumus par samērīgām izmaksām.

Saskaņā ar Administratīvo teritoriju un apdzīvoto vietu likuma Pārejas noteikumu 29. punktu Ministru kabinets reizi četros gados, sākot ar 2022. gadu, līdz 1. maijam iesniedz Saeimai ziņojumu par izmaiņām pašvaldību un administratīvo reģionu sociālekonomiskajā situācijā. Ziņojumā ietverams arī  [..] administratīvi teritoriālās reformas rezultātā radušos ieguvumu un zaudējumu vērtējums. Pirmajā no ziņojumiem papildus iekļauj izvērtējumu un pētījumos balstītu informāciju par Saulkrastu novada attīstības potenciālu un sniedz izvērtējumu par potenciāliem reģionālas nozīmes attīstības centriem Ventspils, Rēzeknes, Augšdaugavas, Saulkrastu, **Varakļānu**, Dienvidkurzemes un Jelgavas novadā.

Ievērojot iepriekšminēto, Madonas novada pašvaldībai nav kompetence analizēt, vai Varakļānu pilsētas, Varakļānu pagasta un Murmastienes pagasta pievienošana Madonas novadam sasniedz administratīvi teritoriālās reformas mērķus.

*2.4. Vai un kāda ietekme vēsturisko zemju saskares līnijām (atbilstoši Latviešu vēsturisko zemju likuma 4. panta 11 . punktā noteiktajam) bija uz Varakļānu pilsētas, Varakļānu pagasta un Murmastienes pagasta pievienošanu Madonas novadam saskaņā ar 2024. gada 13. jūnija likumu “Grozījumi Administratīvo teritoriju un apdzīvoto vietu likumā”?*

Latviešu vēsturisko zemju likuma 4. panta 11 . punktā paredzēts, ka, īstenojot administratīvi teritoriālo reformu, kā arī valsts un pašvaldības institūciju tīklojumu, ir jāņem vērā vēsturisko zemju saskares līnijas.

Madonas novada pašvaldībai nav informācijas, vai, izdodot 2024. gada 13. jūnija likumu “Grozījumi Administratīvo teritoriju un apdzīvoto vietu likumā”, tika vērtēta vēsturisko zemju, šajā gadījumā Latgales un Vidzemes, saskares līniju ietekme uz Varakļānu pilsētas, Varakļānu pagasta un Murmastienes pagasta pievienošanu Madonas novadam.

Latviešu vēsturisko zemju likums tika izdots pēc Valsts prezidenta Egila Levita priekšlikuma. 2021. gada 28. janvārī oficiālajā izdevumā “Latvijas Vēstnesis” publicēts Valsts prezidenta paziņojums Nr. 1 “Par priekšlikumiem likumprojekta "Latviešu vēsturisko zemju likums" otrajam lasījumam”, kura VII daļā paredzēts, ka latviešu vēsturisko zemju savstarpējās saskares līnijas nesakrīt (un tām arī nav jāsakrīt) ne ar esošo plānošanas reģionu, ne ar valstspilsētu un novadu pašvaldību robežām.

2.5. *Vai un kā pašvaldības pienākumu, kas noteikti Latviešu vēsturisko zemju likuma 4. pantā, izpildi ietekmē tas, ka konkrētās pašvaldības administratīvajā teritorijā ietilpst dažādām latviešu vēsturiskajām zemēm piederīgas teritorijas?*

Saskaņā ar Latviešu vēsturisko zemju likumā noteikto Madonas novada administratīvajā teritorijā, kāda tā bija noteikta līdz 2024. gada 30.jūnijam, atradās gan Vidzemei kā latviešu vēsturiskajai zemei piederošas teritoriālās vienības, tieši 20 teritoriālās vienības un divu teritoriālo vienību daļas (Barkavas pagasta daļa un Ošupes pagasta daļa), gan Latgalei kā latviešu vēsturiskajai zemei piederošas teritoriālās vienības, tieši Barkavas pagasta daļa un Ošupes pagasta daļa.

Madonas novada pašvaldībai līdz šim nav bijis apgrūtinājums dažādo vēsturisko zemju esamība novadā. Pašvaldība nodrošina pašvaldības funkcijas, uzdevumus un brīvprātīgās iniciatīvas savas administratīvās teritorijas iedzīvotāju interesēs, tās darbība ir vērsta uz atbalstu vietējo kopienu iedzīvotāju interesēm.

Lai gan 2024. gada 13. jūnija likums “Grozījumi Administratīvo teritoriju un apdzīvoto vietu likumā” stājās spēkā 2024. gada 30.jūnijā, tā Pārejas noteikumi paredz, ka līdz 2025. gada pašvaldību vēlēšanās ievēlētās domes pirmajai sēdei Varakļānu novada un Madonas novada pašvaldības turpina pildīt savas funkcijas administratīvajās teritorijās, kādas tās bija līdz 2024. gada 30. jūnijam, līdz ar to Madonas novada pašvaldība netika pildījusi uzdotos uzdevumus Varakļānu pilsētā, Varakļānu pagastā un Murmastienes pagastā, kas atrodas tikai Latgales vēsturiskajā zemē.

Domes priekšsēdētājs A. Lungevičs